बावैसो सान सिगां भारतीय रिजार्भ बेंकआ फोरमायदोंदि फैगौ रांखान्थि बोसोराव भारतनि गासै न’आव दिहुनथायनि ( जिडिपि) जौगानायनि हारा 10.5% जानो हागौ ! रिजार्भ बेंकनि गभर्नर शक्तिकान्ट दासा फोरमायनाय बादिब्ला थाबैनो मैगं-थायगंनि बेसेना खम जानो हासिगौ आरो बेखौ नोजोर होनानै सोलिबाय थानाय खुस्रा मुद्रायारिनि हारा खम जानानै 5.2% जाहैनो हागौ होननानै फोरमायदों। फैगौ रांखान्थि बोसोरनि गिबि थाम दानाव मुद्रायारिनि हारा खमथार जानानै 4.3% जानो हागौ! दासा फोरमायबावोदि हादरनि जौगानाया थि बिन्दुयाव आवगाय लांगासिनो आरो क’रना जिउसानि टिका होनाय मिसना रांखान्थिखौ फिन थांखां होफिननायाव हेफाजाब होगोन । ओजों मिरु बेंकआ रेप’ रेटनि जेबो सोलाय-सोल’ खालामनाय जायाखै। बिनि जाहोनाव न’नि लनखौ लानानै गोबां लननि सुदनि हाराबो जेबो रोखोमनि सोलाय-सोल’ जाया। थारैनो उन समफोराव क’रनानि सनदेरनायनि गोहोम गोलैनाय हादरनि रांखान्थियारि गोनांथि जायोब्ला नांगौबादि खम खालामनायनिबो राहा थागोन होननानै रिजार्भ बेंकआ बुङो । रिजार्भ बेंकआ लानाय बे थिरांथानि उनाव दा रेप’ रेट 4% आरो रिभार्स रेप’ रेट 3.35%जानानै थागोन । रिजार्भ बेंकनि बादिब्ला फैगोन रांखान्थि बोसोरनि गिबि दानद’याव हादरनि जौगानायनि हारा 26.2%-8.3%नि गेजेराव थागोन । थामथि जौगानायनि हारा 6% जानो हागौ होननानै बुंनाय जादों।